ישראל גוריון

קורות חיים

גוריון נולד להורים חילונים אנשי תנועת העבודה, אך למד בבית הספר תחכמוני בירושלים, בית ספר דתי, ותקופת מה בנעוריו היה דתי ממש. גם שותפו לעתיד, בני אמדורסקי למד באותו בית ספר, אך היה זה בכיתה בוגרת יותר בכארבע שנים והם לא הכירו כלל זה את זה באותה עת.
כשרון השירה שלו התגלה במקרה, כאשר אחד מחבריו לכיתה "זייף" בעת שיעור זמרה. גוריון לא הצליח להתאפק, צחק, קיבל סטירה מהמורה לזמרה ונדרש להראות אם הוא יודע לשיר טוב יותר מהזייפן. הוא הדהים בעקבות זאת, הן את המורה לזמרה והן את עצמו בטיב שירתו. 
כלי הנגינה הראשון שלו היה אקורדיון, אשר בשל חיסרון כיס חמור של המשפחה, ניקנה במגבית כללית שערכו הוריו בקרב מכריהם. 
לאחר תחכמוני המשיך גוריון בלימודיו בבית הספר הטכני של חיל האוויר ואחר כך שירת בצה"ל כטכנאי מטוסים בחיל האוויר.

הדודאים

במשך 35 שנה היה גוריון מחצית מצמד הדודאים ("הדוד הרזה"). פעילות הצמד החלה בסוף שנות ה-50 ונמשכה עד פטירתו של בני אמדורסקי בשנת 1994.
הקשר בין השניים נוצר בשנת 1957 כאשר גוריון ואמדורסקי נפגשו במסיבה והחלו לשיר יחד בליווי גיטרה של ישראל גוריון. אז התגלה שילוב הקולות המיוחד ביניהם.
השניים השתתפו תוך כדי פעילותם כ"דודאים" גם בהרכבים אחרים. כך, ישראל גוריון היה חלק מהגלגול השני של שלישיית גשר הירקון (יחד עם אמדורסקי ואריק איינשטיין). הצירוף "הטוב הרע והנערה" כלל את "הדודאים" ואת הזמרת ג'וזי כץ. הרכב זה העלה מופע מצליח של שירי קברט כשגוריון ואמדורסקי מגלים כשרון משחק בלתי מבוטל שלצידו יכולות תנועה ומימיקה מרשימות.
בשנת 1973 הצטרפו "הדודאים" לצמד הנשי "סוזן ופרן" לאלבום פולק "קשת בענן", בו חידשו שירי עם אנגלים ואמריקאים שתורגמו לעברית על ידי תרצה אתר ודן אלמגור. האלבום לווה במסע הופעות ברחבי הארץ. בשנת 1985 שיתפו הדודאים פעולה עם צמד הפרברים והוציאו אלבום משותף (הדודאים והפרברים).

המשך קריירת שירה

ב-2001 יצא דיסק עם שירי אלבום הסולו הראשון שלו מ-1966 ושירים נוספים כ"בונוס" מתוכנית גלי צה"ל "אולפן מס' 1" שהוקלטה ב-1975 וממופע נוסטלגיה שנערך באולם "ענב" בתל אביב ב-2000.
ב-2002 חבר ישראל גוריון לזמר סמיר שוקרי, וביחד הוציאו אלבום משיריה של המשוררת נעמי שמר. האלבום כלל שיר חדש אחד שבפזמון שלו מופיעים כמה שמות של שירים שכתבה שמר. לאלבום צורף גם מכתב שכתבה המשוררת.
ב-2005 הפתיע גוריון כשהוציא סינגל בשם "בשקט כזה". הסינגל, אותו הלחין למילותיה של אשתו מיקי, הוא שיר הנושא לאלבומו של גוריון, שיצא במאי. את הסינגל, כמו גם את האלבום המלא, הפיק ועיבד דניאל סלומון. לצד 11 שירים שכתבו הזוג מיקי וישראל גוריון, נכלל באלבום גם שיר של לורקה, אותו תרגמה מספרדית רנה ליטוין. האלבום יצא בשנת 2006.
ב-2009 חבר גוריון לאסף אמדורסקי והשניים החלו להופיע עם שירי הדודאים. בשנת 2013 יצא האלבום שרים הדודאים ובו 18 שירים שהקליטו השניים, ברובם שירי הדודאים וכן שיר אחד חדש שכתב והלחין גוריון "בואי, בואי כלה". האלבום הגיע למעמד אלבום זהב. בעקבות הצלחת האלבום, הקליטו השניים אלבום המשך שיצא ב-2018 והתארחו בו מוזיקאים נוספים כמו יהודה פוליקר, יהודית רביץ ושלומי שבן.
לאחר שנפטר חברו לצמד, בני אמדורסקי, הצטרף גוריון לחנן יובל ולצמד הפרברים לרביעייה בשם "החברים של בני" שמופיעה מדי פעם באירועים שונים ומשמרת בדרך זו את זכרו של הזמר והשחקן.

טלוויזיה

ישראל גוריון השתתף בתוכניות טלוויזיה, בעיקר אלו המיועדות לילדים והוקרנו בטלוויזיה הישראלית, כמו התוכנית "שלוש ארבע חמש וחצי". הוא גם לקח חלק בסדרת תשדירי זהירות בדרכים במסגרת ערוץ 1 ב-1976.
דיבב את כרובי בגרסה הראשונה של "רחוב סומסום", ובנוסף ביצע מספר שירים בתוכנית, והשתתף בתפקיד עצמו בעונה הראשונה, ובעונה השנייה עם שותפו לצמד הדודאים בני אמדורסקי.
בשנת 1985 השתתף ישראל גוריון בסדרה הקומית "התזמורת".
בין השנים 1989 -1990 השתתף בתוכנית "סמוך עלי".
ב-1991 הופיע בקלטת הרביעית של סדרת קלטות הילדים "שירים קטנים", יחד עם ג'וליאן שגרן ועירית ענבי.
ב-1992 השתתף בתפקיד אורח בתוכנית הילדים "מסיבת גן"
ב-2006 השתתף בקומדיה החינוכית "בלי גרביים".

פנטומימה

גופו הגמיש של גוריון מאפשר לו ביצועים מרשימים בקטעי פנטומימה. הוא הושפע מהפנטומימאי הנודע מרסל מרסו שאליו חבר למופע בחו"ל.

תיאטרון

ב-1970 השתתף גוריון במופע "עולמו של ז'אק ברל". באותו מופע ביצע את השיר אותו תרגם מצרפתית "הנה הבאתי לך בוטנים". באותה שנה השתתף גם בתיאטרון הקאמרי במחזהו של חנוך לוין "מלכת אמבטיה", בו שר מספר שירים בולטים ובהם: "אנשי בסדר", "הגטו שלי" ו"אבי היקר".
גוריון השתתף במספר הצגות במסגרת התיאטרון הקאמרי, בין היתר עם חברו אמדורסקי בהצגת "פונדק הרוחות" של נתן אלתרמן, שבה ביצעו קטע זמרה עם השחקנית חנה מרון. עסק גם בבימוי בעיקר במסגרת הצגות לילדים. השתתף בתוכנית שירי זימה בשם "עומד לי על קצה הלשון". ב-2004 השתתף בהצגה "שלמה המלך והדבורה", במסגרת תיאטרון חולון בחג הסוכות.
בשנת 2005/6 זכה בפרס הבמה לילדים ונוער לשחקן השנה על תפקידו בהצגה "ליצן החצר" בתיאטרון אורנה פורת.
בשנת 2006/7 זכה בפרס הבמה לילדים ונוער על מפעל חיים.
הצגת הילדים בבימויו "הברווזון המכוער", של תיאטרון אורנה פורת בשיתוף הסטודיו למשחק ניסן נתיב, זכתה בחמישה פרסי הבמה לילדים ולנוער מטעם אסיטז' – המרכז הישראלי לתיאטרוני ילדים לשנת 2011/12, בהם פרס הבמאי לגוריון ופרס הצגת השנה לילדים.

סרטים

גוריון שיחק בעשרות סרטים ביניהם "נס בעיירה", "טעות במספר" לצידו של זאב רווח ו"הדודה מארגנטינה" לצידו של יוסף שילוח, ובין היתר שיחק גם בתפקיד ראשי בסרט ביוגרפי על דוד בן-גוריון. בשנת 1995 דיבב את דמותו של ג'ימיני הצרצר בסרט הקלאסי של אולפני דיסני ״פינוקיו״ ושר את שיר הנושא של הסרט ״אם תביעו משאלה״.

פרסומות

בשנת 2012 השתתף גוריון כפרזנטור בפרסומת לתוסף המזון "מגה גלופלקס", יחד עם חנה לסלאו ויאיר קרני.
בשנת 2018 גילם גוריון יחד עם איתן מסורי את "צמד הדקלאים" המוזיקלי, כחלק מקמפיין פרסומי עבור הדקלאים, קואופרטיב מגדלי ומשווקי תמרים.

מופעים נוספים

גוריון הנחה את פסטיבל שירי ילדים העשירי יחד עם עזרא דגן ודורין כספי ואף התחרה בו עם השיר "נחום תקום" שזכה במקום השביעי. ב-1983 הופיע בפסטיגל והתחרה בו עם השיר "מחבואים" שזכה במקום התשיעי.
גוריון מרבה להופיע במופעי יחיד שבהם הוא משלב את כישוריו הרבים: שופע הומור, עורך חיקויים ומנגן על סקסופון. הוא מלווה את עצמו בדרך כלל בגיטרה כמו במופע "צמד הדודאים".
מופע שערך ושמהווה מעין סיכום ביניים שלו הוא "מהדודאים עד גשר הירקון".
בחגיגות הזמר העברי בחולון נערך לישראל גוריון מופע מחווה בהשתתפותו, לרגל ציון 50 שנותיו על הבמה. במופע לקחו חלק "הפרברים", חנן יובל ועוד אמנים אשר הביעו את הוקרתם למי שנחשב במובנים רבים אחד ויחיד.
החל מסוף 2009 מופיע גוריון עם בנו של שותפו לצמד הדודאים - המוזיקאי אסף אמדורסקי. השניים מעלים שירים מהרפורטואר של צמד הדודאים בעיבודים הנאמנים למקור.
כיום מככב גוריון גם במופע "ימים של קולנוע" לצד חני נחמיאס, מאיר סויסה ואילן שס וגם בקברט הסאטירי "רואים ת'סוף" שכתבו ב. מיכאל ואפרים סידון וביים מוטי קירשנבאום בתיאטרון צוותא.

חיים פרטיים

גוריון נשוי למיקי, ולהם שני בנים. מתגורר בתל אביב.